Benefis pou Enfimite
Kontakte Sekirite Sosyal

Vizite wèbsayt (sit entènèt) nou

Wèbsayt nou, www.socialsecurity.gov, se yon resous enpòtan pou 

enfòmasyon sou tout pwogram Sekirite Sosyal. Nan wèbsayt nou ou 

ka tou:

•	 Aplike pou avantaj retrèt, andikap, ak Medicare;

•	 Jwenn adrès biwo Sekirite Sosyal ki nan zòn ou;

•	 Revize Etadkont Sekirite Sosyal ou;

•	 Mande pou ranplase kat Medicare ou; epi

•	 Jwenn kopi piblikasyon nou yo.

Kèk nan sèvis sa yo disponib sèlman nan lang Angle.

Rele nan nimewo gratis nou

Anplis itilizasyon sitwèb nou, ou toujou kapab rele nou gratis nan 

nimewo 1-800-772-1213. Nou trete tout apèl yo an sekrè. Si ou pale 

lang Panyòl, peze 2. Pou tout lòt lang yo, peze 1, rete sou liy lan, epi 

rete an silans pandan w ap tande yon vwa k ap ba ou enstriksyon 

otomatik jouk lè yon anplwaye reponn. Anplwaye a ap kontakte yon 

entèprèt pou ede li avèk apèl ou a. Sèvis entèprèt la disponib pou 

gratis. Nou ka reponn kesyon espesifik yo ant 7 a.m. ak 7 p.m., lendi 

jiska vandredi. Anjeneral, w ap gen yon tan ki pi kout pou tann si ou 

rele pandan jou lasemèn apre madi. Nou kapab bay enfòmasyon nan 

lang Angle yon sèvis telefòn otomatik ki fonksyone 24 èdtan pa jou. 

Si ou soud oswa si ou mal pou tande, ou ka rele nimewo TTY nou, 

1-800-325-0778.

Nou vle asire nou tou ke ou resevwa bon jan enfòmasyon avèk 

jantiyès. Se pou rezon sa a ke genyen yon dezyèm reprezantan 

Sekirite Sosyal pou kontwole kèk apèl telefonik.
Ki sa ki andedan

Benefis pou Enfimite . . . . . . . . . . . . . . . . . . . . . . . . . . . . 4

Kimoun ki ka resevwa benefis Sekirite Sosyal 

pou enfimite? . . . . . . . . . . . . . . . . . . . . . . . . . . . . . . . . . . 4

Kouman pou mwen aplike pou benefis

pou enfimite? . . . . . . . . . . . . . . . . . . . . . . . . . . . . . . . . . . 6

Kilè mwen ta dwe aplike epi ki enfòmasyon 

mwen bezwen? . . . . . . . . . . . . . . . . . . . . . . . . . . . . . . . . . 7

Kimoun ki deside si mwen enfim? . . . . . . . . . . . . . . . . 8

Kisa k ap pase lè demann alokasyon

mwen apwouve? . . . . . . . . . . . . . . . . . . . . . . . . . . . . . . . 11

 Èske fanmi mwen kapab resevwa avantaj yo? . . . . . 11

Kouman lòt peman yo afekte benefis mwen yo? . . . . 12

Kisa mwen bezwen fè Sekirite Sosyal konnen? . . . . . 13

Kilè m ap resevwa Medicare? . . . . . . . . . . . . . . . . . . . . 14

Kisa mwen dwe konnen konsènan travay? . . . . . . . . . 14

Tikè pou pwogram Travay . . . . . . . . . . . . . . . . . . . . . . 15
4

Benefis pou Enfimite

Enfimite se yon pwoblèm pifò moun pa renmen reflechi. Men 

chans pou w vin enfim pètèt pi gran pase sa w reyalize. Etid yo 

montre yon travayè ki gen 20 tan gen yon chans 3 sou 10 pou li vin 

andikape anvan li rive lan vrè laj retrèt.

Tiliv enfòmasyon sa a gen ladan enfòmasyon debaz sou benefis 

Sekirite Sosyal pou enfimite epi li pa la pou reponn tout kesyon. 

Pou enfòmasyon spesifik sou sitiyasyon ou, ou ta dwe pale avèk yon 

anplwaye Sekirite Sosyal.

Nou peye benefis pou enfimite atravè de (2) pwogram: pwogram 

asirans Sekirite Sosyal pou enfimite ak pwogram Revni Sekirite 

Siplemantè (SSI). Tiliv enfòmasyon sa a konsène pwogram 

Sekirite Sosyal pou enfimite. Pou enfòmasyon sou pwogram SSI 

pou enfimite pou adilt, ale nan Revni Sekirite Siplemantè (SSI) 

(Piblikasyon nimewo 05-11000-HC). Pou enfòmasyon sou pwogram 

enfimite pou timoun, ale nan Benefis Pou Timoun ki Enfim 

(Piblikasyon nimewo 05-10026-HC). Piblikasyon nou yo disponib 

sou Entènèt nan www.socialsecurity.gov.

Kimoun ki ka resevwa benefis Sekirite Sosyal 

pou enfimite?

Sekirite Sosyal peye benefis pou moun ki pa ka travay paske yo 

gen yon maladi yo prevwa k ap dire omwen yon ane oswa yo prevwa 

k ap lakòz yo mouri. Lalwa federal mande definisyon trè fòmèl sa a 

pou enfimite. Pandan kèk pwogram ap bay lajan pou moun ki gen 

enfimite an pati oswa enfimite pou yon tan ki pa long, Sekirite Sosyal 

pa fè sa.

Sèten manm fanmi travayè enfim ka resevwa lajan tou nan 

Sekirite Sosyal. Sa eksplike nan paj 11 lan.

Kouman mwen satisfè kondisyon salè pou benefis 

pou enfimite?

Anjeneral, pou resevwa benefis pou enfimite, ou dwe satisfè de (2) 

tès salè diferan:
5

1. Yon tès “travay resan” ki baze sou laj ou nan moman ou te vin 

enfim nan; epi

2. Yon tès “dire travay” pou montre ou te travay lontan ase anba 

Sekirite Sosyal.

Sèten travayè avèg dwe satisfè sèlman tès “dire travay” la.

Tablo ki anba la a montre règ pou kantite lajan ou bezwen pou tès 

“dènye travay” ki baze sou laj ou lè andikap ou a te kòmanse. Règ 

ki nan tablo sa a baze sou trimès kalandè kote w te vin genyen yon 

sèten laj oswa kote w pral gen yon sèten laj. 

Trimès kalandè yo se:

Premye Trimès: Premye Janvye jouska 31 Mas ; 

Dezyèm Trimès: Premye Avril jouska 30 Jen ;

Twazyèm Trimès: Premye Jiyè jouska 30 Septanm ; epi

Katriyèm Trimès: Premye Oktòb jouska 31 Desanm.

Règ pou travay ki nesesè pou “tès travay resan”

Si w vin enfim... Anjeneral w ap bezwen:

Nan oswa anvan trimès ou 

vin gen 24 tran

1.5 ane travay pandan peryòd twazan k ap fini 

avèk trimès enfimite ou te kòmanse.

Nan trimès apre w vin gen 24 

tran men anvan trimès ou vin 

gen 31 ane

Travay pandan mwatye tan pou peryòd ki 

kòmanse avèk trimès apre w vin gen 21 ane epi 

ki fini avèk trimès ou te vin enfim nan. Egzanp: 

Si w vin enfim nan trimès ou te vin gen 27 tan, 

ou ka bezwen twazan travay sou peryòd sizan k 

ap fini avèk trimès ou te vin enfim nan.

Nan trimès ou vin gen 31 ane 

oswa pita

Travay pandan senkan sou peryòd dizan k ap 

fini avèk trimès enfimite ou te kòmanse.

Tablo anba a montre egzanp kantite travay ou bezwen pou satisfè 

“tès dire travay” la si w vin enfim nan divès laj ki chwazi. Pou tès 

“dire travay” la, travay ou pa dwe tonbe nan yon sèten peryòd tan.

REMAK: Tablo sa a pa konsidere tout sitiyasyon yo.
6

Egzanp travay ki nesesè pou tès “dire travay” la

Si w vin enfim... Anjeneral w ap bezwen:

Anvan laj 28 tan 1.5 ane travay

Laj 30 tan 2 zan

Laj 34 tan 3 zan

Laj 38 tan 4 zan

Laj 42 tan 5 zan

Laj 44 tan 5.5 ane

Laj 46 tan 6 zan

Laj 48 tan 6.5 ane

Laj 50 tan 7 zan

Laj 52 tan 7.5 ane

Laj 54 tan 8 zan

Laj 56 tan 8.5 ane

Laj 58 tan 9 zan

Laj 60 tan 9.5 ane

Kouman pou mwen aplike pou benefis pou enfimite?

Gen de (2) fason ou ka aplike pou benefis pou enfimite. Ou kapab:

1. Aplike sou Entènèt nan www.socialsecurity.gov; oswa

2. Rele nimewo gratis nou, 1-800-772-1213, pou pran yon randevou 

pou ranpli yon fòm reklamasyon pou andikap nan biwo Sekirite 

Sosyal zòn ou, oswa pran yon randevou pou yon moun pou fè 

reklamasyon ou nan telefòn. Entèvyou pou reklamasyon pou 

andikap la ap dire apeprè inèdtan. Si ou soud oswa si ou tande 

di, ou ka rele nimewo TTY gratis nou, 1-800-325-0778, ant 7 

a.m. ak 7 p.m. nan jou lasemèn yo. Si ou gen yon randevou, n ap 

voye ba ou yon Gwoup Dokiman pou Moun ki Fèk Andikape 

(Disability Starter Kit) pou ede ou pare pou entèvyou pou 

reklamasyon pou andikap ou. Gwoup Dokiman pou Moun 

ki Fèk Andikape a ap disponib nan Entènèt tou nan sitwèb 

www.socialsecurity.gov/disability 
7

Kilè mwen ta dwe aplike epi ki enfòmasyon 

mwen bezwen?

Ou ta dwe aplike pou benefis pou enfimite imedyatman aprè 

ou vin enfim. Li ka pran yon tan long pou trete yon aplikasyon 

pou benefis pou enfimite (twa a senk mwa). Pou aplike pou 

benefis pou enfimite, w ap bezwen ranpli yon aplikasyon pou 

benefis Sekirite Sosyal ak Adult Disability Report (Rapò a Enfimite 

pou granmoun). Ou ka ranpli Rapò Enfimite a sou Entènèt nan 

www.socialsecurity.gov/disabilityreport. Ou ka enprime Rapò 

Enfimite a tou, ranpli li epi retounen li nan biwo Sekirite Sosyal zòn 

ou. Nou a anmezi pou trete aplikasyon ou pi vit si w ede nou. Pou fè 

sa, ou dwe jwenn nenpòt lòt enfòmasyon nou bezwen.

Men kèk enfòmasyon nou bezwen:

•	 Nimewo Sekirite Sosyal ou genyen nan moman an;

•	 Batistè ou oswa sètifika batèm ou;

•	 Non, adrès ak nimewo telefòn doktè, travayè sosyal, lopital ak 

klinik ki te pran swen ou ak dat ou te fè vizit ou yo;

•	 Non ak dòz tout medikaman w ap pran;

•	 Dosye medikal ou deja genyen ki sòti nan klinik doktè ou, terapet 

ou, lopital kote w pran swen, klinik ak travayè sosyal ou;

•	 Rezilta laboratwa ak rezilta tès;

•	 Yon rezime kote w t ap travay ak kalite travay ou t ap fè; epi

•	 Yon kopi dènye fòm W-2 ou (Salè ak Etadkont Taks) oswa, si w se 

yon travayè endepandan, fòm taks federal ou pou ane pase.

Anplis aplikasyon debaz pou benefis pou enfimite, gen lòt fòm 

w ap bezwen pou ranpli. Yon fòm ap ranmase enfòmasyon sou 

kondisyon medikal ou ak fason li afekte ladrès ou pou travay. Lòt 

fòm yo ap bay doktè, lopital ak lòt pwofesyonèl swen medikal ki 

trete ou pèmisyon pou yo voye ban nou enfòmasyon sou kondisyon 

medikal ou.

Pa pèdi tan pou aplike pou benefis yo si w pa ka jwenn tout 

enfòmasyon sa yo ansanm byen vit. N ap ede w jwenn yo.
8

Kimoun ki deside si mwen enfim?

N ap revize aplikasyon ou pou nou asire ou satisfè kèk kondisyon 

debaz pou benefis pou enfimite. N ap tcheke si w te travay ase ane 

pou kalifye. Epitou, n ap evalye nenpòt aktivite travay w ap fè nan 

moman an. Si w satisfè sèten kondisyon, n ap voye aplikasyon ou nan 

Sèvis Detèminasyon Enfimite ki nan eta kote w ap viv la.

Biwo leta a ap konplete desizyon enfimite a pou nou. Doktè 

ak espesyalis enfimite ki nan biwo leta a ap mande doktè ou 

yo enfòmasyon sou kondisyon sante ou. Y ap konsidere tout 

enfòmasyon ki nan dosye ou. Y ap itilize prèv medikal doktè ak 

lopital, klinik oswa enstitisyon kote ou te swiv tretman ak tout lòt 

enfòmasyon yo. Y ap mande doktè ou yo:

•	 Kouman kondisyon medikal ou ye;

•	 Kilè kondisyon medikal ou te kòmanse;

•	 Kouman kondisyon medikal ou limite aktivite ou yo;

•	 Kisa tès medikal yo montre; epi

•	 Ki tretman ou resevwa.

Y ap mande doktè yo tou enfòmasyon sou ladrès ou pou fè 

aktivite ki asosye avèk travay, tankou mache, chita, leve chay, pote 

chay ak enstwiksyon pou sonje. Yo pa mande doktè ou yo pou yo 

deside si w enfim.

Ekip biwo leta a ka bezwen plis enfòmasyon anvan yo ka deside 

si w enfim. Si plis enfòmasyon pa disponib nan sous medikal ou 

genyen nan moman an, biwo leta a ka mande w pou al fè yon 

egzamen espesyal. Nou pito mande doktè ou, men pafwa se yon 

lòt moun ki ka gen pou fè egzamen an. Sekirite Sosyal ap peye pou 

egzamen an ak pou kèk depans deplasman ki asosye ak egzamen an.

Kouman nou pran desizyon an

Nou itilize yon pwosesis senk (5) etap pou deside si w enfim.

1. Èske w ap travay?

Si w ap travay epi mwayèn salè ou pi plis pase yon sèten kantite 

lajan chak mwa, anjeneral nou p ap konsidere ou enfim. Kantite 

a chanje chak ane. Pou chif ki genyen kounye a, ale nan Mizajou 

(Piblikasyon nimewo 05-10003-HC).
9

Si w p ap travay, oswa si mwayèn salè pa mwa ou vo kantite lajan 

ki la a oswa mwens, biwo leta a ap konsidere kondisyon medikal ou.

2. Èske kondisyon medikal ou “grav”?

Pou biwo leta a deside ou enfim, kondisyon medikal ou dwe limite 

ladrès ou vrèman pou fè aktivite debaz travay—tankou mache, chita 

ak sonje—pandan omwen yon ane. Si kondisyon medikal ou pa grav 

konsa, biwo leta a p ap konsidere w enfim. Si kondisyon ou grav, biwo 

leta a prale nan etap twa.

3. Èske kondisyon medikal ou sou Lis Enfimite yo?

Biwo leta a gen yon Lis Enfimite ki dekri kondisyon medikal ki 

konsidere tèlman grav sa vle di ou otomatikman ou enfim jan lalwa 

defini sa. Si kondisyon ou (oswa melanj kondisyon medikal yo) pa 

sou lis sa a, biwo leta a ap gade pou wè si kondisyon ou grav menm 

jan ak sa ki sou lis la. Si gravite kondisyon medikal ou satisfè oswa 

egal ak yon enfimite ki sou lis la, biwo leta a ap deside ou enfim. Si li 

pa satisfè oswa egal ak youn nan enfimite yo, biwo leta a prale nan 

etap kat la.

4. Èske w ka fè travay ou te fè anvan?

Nan etap sa a, biwo leta a ap deside si kondisyon medikal ou 

anpeche w vin anmezi pou fè travay ou te fè anvan. Si sa pa yon 

anpechman pou ou, biwo leta a ap deside ou pa enfim. Si li pa satisfè 

oswa egal ak youn nan enfimite yo, biwo leta a prale nan etap senk.

5. Èske w ka fè nenpòt kalite travay?

Si w pa ka fè travay ou te konn fè lontan, biwo leta a ap gade pou 

wè si w ka anmezi pou fè lòt travay. L ap evalye kondisyon medikal 

ou, laj ou, fòmasyon ou, eksperyans ou fè nan travay deja ak nenpòt 

ladrès ou ka genyen ki ka itilize pou fè lòt travay. Si w pa ka fè lòt 

travay, biwo leta a ap deside ou enfim. Si w ka fè lòt travay, biwo leta a 

ap deside ou pa enfim.
10

Règ espesyal pou moun ki avèg

Gen yon kantite lòt règ espesyal pou moun ki avèg. Pou plis 

enfòmasyon, mande yon kopi If You Are Blind Or Have Low Vision—

How We Can Help (Si ou avèg oswa gen anpil Vizyon-Kòman 

Nou Ka Ede, Piblikasyon nimewo 05-10052. Disponib sèlman nan 

lang angle.).

N ap fè w konnen desizyon nou

Lè biwo leta a rive jwenn yon desizyon sou dosye ou, n ap voye 

yon lèt ba ou sou sa. Si aplikasyon ou apwouve, lèt la ap montre 

kantite lajan benefis ou ak lè peman ou yo ap kòmanse. Si aplikasyon 

ou pa apwouve, lèt la ap eksplike pou kisa epi l ap di w kouman pou 

fè apèl kont desizyon an si w pa dakò avèk li.

Dwa pou fè apèl

Si ou pa dakò avèk yon desizyon ki pran sou reklamasyon ou, 

ou kapab konteste li. W ap jwenn eksplikasyon sou etap ou kapab 

fè yo nan piblikasyon The Appeals Process (Pwosesis Pou Fè Apèl)

(Piblikasyon Nimewo 05-10041-HC) ki disponib nan Sekirite Sosyal.

Ou gen dwa pou jwenn reprezantasyon yon avoka oswa yon lòt 

moun ki kalifye ou chwazi lè w ap fè biznis avèk Sekirite Sosyal. Gen 

plis enfòmasyon nan piblikasyon Your Right To Representation (Dwa 

Ou Pou Ou Gen Reprezantan) (Piblikasyon nimewo 05-10075-HC), 

ki disponib tou nan Sekirite Sosyal.

Fason n ap kontakte ou

Anjeneral, nou itilize sèvis lapòs oswa nou rele ou nan telefòn 

lè nou vle kontakte ou konsènan avantaj ou yo, men pafwa yon 

anplwaye Sekirite Sosyal ka vini lakay ou. Anplwaye nou an ap 

montre ou idantifikasyon li anvan li pale avèk ou konsènan avantaj 

ou yo. Se yon bon lide pou rele biwo Sekirite Sosyal pou mande si 

nou te voye yon moun pou wè ou.

Si ou avèg oswa si ou gen vizyon ki fèb, ou kapab chwazi pou 

resevwa avi n ap voye ba ou yo nan youn nan fason sa yo. Men chwa 

ou yo:
11

•	 Avi ki ekri avèk lèt nòmal n ap voye ba ou nan sèvis kourye rapid; 

•	 Avi ki ekri avèk lèt nòmal n ap voye ba ou nan sèvis kourye sètifye; 

•	 Avi ki ekri avèk lèt nòmal n ap voye ba ou nan sèvis kourye rapid, 

epi n ap rele ou nan telefòn pou konfimasyon; 

•	 Avi ki ekri avèk lèt Bray ak yon avi ki ekri nan lèt nòmal n ap voye 

ba ou nan sèvis kourye rapid; 

•	 Fichye Microsoft Word sou yon disk konpak done (CD) ak yon avi 

ki ekri avèk lèt nòmal n ap voye ba ou nan sèvis kourye rapid; 

•	 CD odyo ak yon avi ki ekri nan lèt nòmal n ap voye ba ou nan 

sèvis kourye rapid; oswa 

•	 Avi ki ekri avèk gwo lèt (tay karaktè 18) ak yon avi ki ekri avèk lèt 

nòmal n ap voye ba ou nan sèvis kourye rapid. 

Pou jwenn plis enfòmasyon, ale nan Entènèt sou sitwèb 

www.socialsecurity.gov/notices, oswa rele nou gratis nan nimewo 

1-800-772-1213. Si ou soud oswa si ou tande di, ou ka rele nimewo 

TTY nou nan 1-800-325-0778.

Kisa k ap pase lè demann alokasyon mwen apwouve?

N ap voye ba ou yon lèt pou fè ou konnen nou apwouve aplikasyon 

ou, kantite lajan avantaj ou pa mwa ak dat l ap kòmanse. Avantaj pou 

andikap ou pa mwa baze sou revni ou touche anmwayèn pandan lavi 

ou. W ap resevwa premye peman avantaj Sekirite Sosyal pou andikap 

ou pandan sis (6) mwa ki vini apre dat andikap ou te kòmanse. 

Men yon egzanp: Si biwo leta a deside enfimite ou te kòmanse 15 

janvye, w ap resevwa premye benefis pou enfimite ou pou mwa jiyè. 

Benefis Sekirite Sosyal yo peye nan mwa ki vini apre mwa yo dwe 

peye, kidonk w ap resevwa benefis mwa jiyè ou nan mwa out.

W ap resevwa dokiman What You Need To Know When You 

Get Disability Benefits (Sa Ou Bezwen Konnen Lè W ap Resevwa 

Avantaj pou Andikap) (Piblikasyon Nimewo 05-10153), k ap ba ou 

enfòmasyon enpòtan sou avantaj ou yo, epitou k ap fè ou konnen ki 

chanjman ou dwe rapòte ban nou.

 Èske fanmi mwen kapab resevwa avantaj yo?

Sèten manm fanmi ou ka ranpli kondisyon pou benefis yo selon 

travay yo. Pami manm fanmi sa yo, genyen:
12

•	 Madanm/mari ou, si li gen laj 62 ane oswa plis;

•	 Konjwen ou, a nenpòt laj si l ap pran swen yon pitit ou ki poko gen 

16 zan oswa ki enfim;

•	 Pitit ou ki pa marye, ak pitit adoptif ou tou, oswa, nan kèk ka, yon 

bofis/bèlfi oswa yon pitit-pitit. Timoun nan pa dwe gen laj 18 ane 

oswa li pa dwe gen laj 19 ane si li nan lekòl primè oswa nan lekòl 

segondè atanplen; epi

•	 Pitit ou ki pa marye, ki gen 18 tan oswa plis, si li gen yon enfimite 

ki te kòmanse anvan laj 22 zan. (Enfimite timoun nan dwe satisfè 

definisyon enfimite pou adilt yo tou.)

REMAK: Nan kèk sitiyasyon, yon konjwen ki divòse ka kalifye pou 

benefis yo selon salè ou si li te marye avèk ou pandan omwen 10 zan, si 

li pa marye nan moman an epi si li gen omwen 62 zan. Lajan ki peye 

pou yon konjwen divòse pa diminye benefis ou oswa okenn benefis 

akòz konjwen oswa pitit ou genyen nan moman an.

Kouman lòt peman yo afekte benefis mwen yo?

Si w ap resevwa lòt benefis gouvènman, kantite lajan benefis 

Sekirite Sosyal pou enfimite ou ka afekte. Pou plis enfòmasyon, ou ta 

dwe wè:

•	 How Workers’ Compensation And Other Disability Payments 

May Affect Your Benefits (Kouman konpansasyon travayè 

yo ak lòt peman pou andikape kapab afekte benefis ou, 

Piblikasyon nimewo 05-10018. Disponib sèlman nan lang angle.);

•	 Windfall Elimination Provision (Pwovizyon ki elimine yon gen 

ki fèt sibitman nan benefis ou, Piblikasyon nimewo 05-10045. 

Disponib sèlman nan lang angle.); ak

•	 Government Pension Offset (Metòd enpresyon pansyon 

gouvènman, Piblikasyon nimewo 05-10007. Disponib sèlman nan 

lang angle.).

Ou ka jwenn piblikasyon sa yo nan wèbsayt nou, oswa ou ka 

kontakte nou pou fè demann pou yo.
13

Kisa mwen bezwen fè Sekirite Sosyal konnen?

Si ou gen yon manda ki poko egzekite pou arestasyon ou

Ou dwe fè nou konnen si ou gen yon manda ki poko egzekite pou 

arestasyon ou pou nenpòt nan zak kriminèl sa yo:

•	 Sove pou evite yo trennen ou lajistis oswa pou pa ale nan prizon;

•	 Sove pandan ou nan gadavi; epi

•	 Sove-ale.

Ou pa kapab resevwa avantaj regilye pou andikap, oswa nenpòt 

peman ki pa ase ou ka gen pou touche pou nenpòt mwa lè gen yon 

manda ki poko egzekite pou arestasyon ou pou nenpòt nan zak 

kriminèl sa yo.

Si ou kondane pou yon krim

Fè Sekirite Sosyal konnen sa touswit si ou kondane pou yon 

krim. Yon moun p ap touche avantaj regilye pou andikap ak nenpòt 

peman ki pa ase nou ka gen pou peye ou pou mwa moun nan pase 

nan prizon pou yon krim, men nenpòt manm fanmi ki kalifye pou 

avantaj yo selon travay moun nan ka kontinye resevwa avantaj yo.

Nou p ap peye avantaj pa mwa oswa nenpòt peman ki pa ase nou 

ka gen pou peye ba yon moun ki fè yon krim, epi ki nan prizon nan 

yon enstitisyon sou lòd tribinal ak sou depans piblik. Sa aplike si yo 

jwenn moun nan:

•	 Pa koupab akòz rezon foli oswa faktè sanblab (tankou maladi 

mantal, twoub mantal oswa enkonpetans mantal); oswa

•	 Enkonpetan pou patisipe nan pwosè.

Si w vyole yon kondisyon libète kondisyonèl oswa 

pwobasyon

Ou dwe fè nou konnen si w vyole yon kondisyon pwobasyon oswa 

libète kondisyonèl ki enpoze anba lalwa federal oswa lalwa leta. Ou 

pa kapab resevwa avantaj regilye pou andikap oswa nenpòt peman 

ki pa ase nou ka gen pou peye pou nenpòt mwa lè ou vyole yon 

kondisyon pwobasyon oswa libète sou kondisyon. 
14

Kilè m ap resevwa Medicare?

W ap gen pwoteksyon Medicare otomatikman apre ou fin resevwa 

avantaj pou andikap pandan dezan.

Kisa mwen dwe konnen konsènan travay?

Apre ou kòmanse resevwa avantaj Sekirite Sosyal pou andikap, ou 

ka vle eseye travay ankò. Sekirite Sosyal gen règ espesyal ki rele prim 

ankourajman pou travay ki pèmèt ou teste konpetans ou pou travay, 

epi pou resevwa avantaj Sekirite Sosyal pou andikap pa mwa. Ou 

kapab jwenn tou edikasyon, reyabilitasyon ak fòmasyon ou bezwen 

pou kapab travay.

Si ou pran yon djòb oswa si ou vin yon travayè endepandan, li 

enpòtan pou fè ou konnen sa touswit. Nou bezwen konnen lè ou 

kòmanse oswa lè ou sispann travay; epi si gen nenpòt chanjman nan 

responsablite travay ou, orè travay ou oswa salè pa èdtan ou. Ou 

kapab rele nou gratis nan nimewo 1-800-772-1213. Si ou soud oswa 

si ou tande di, ou ka rele nimewo TTY nou, 1-800-325-0778.

Pou jwenn plis enfòmasyon sou fason pou ede ou retounen 

travay, mande Working While Disabled—How We Can Help 

(Travay Lè Ou Gen Yon Maladi/Enfimite—Kòman Nou Ka Ede) 

(Piblikasyon Nimewo 05-10095-HC). Ou kapab jwenn yon gid 

pou tout sipò travay nan Red Book nou, A Summary Guide to 

Employment Support for Individuals with Disabilities Under the 

Social Security Disability Insurance and Supplemental Security 

Income Programs (Yon Gid Rezime pou Sipò Travay pou Moun 

Andikape Anba Pwogram Sekirite Sosyal pou Andikap ak Revni 

Sekirite Anplis) (Piblikasyon Nimewo 64-030). Epitou ale sou 

Entènèt nan sitwèb www.socialsecurity.gov/work.
15

Tikè pou pwogram Travay

Dapre pwogram sa a, moun k ap resevwa benefis Sekirite Sosyal 

pou enfimite ak benefis Revni Sekirite Siplemantè ka jwenn èd 

pou fòmasyon ak lòt sèvis yo bezwen pou yo al travay. Tout sa ap 

gratis pou yo. Pifò moun k ap resevwa benefis sa yo ap resevwa 

yon “tikè” yo ka pote ba yon founisè yo chwazi ki ka ofri yo kalite 

sèvis yo bezwen yo. Pou konnen plis enfòmasyon sou pwogram 

sa a, mande yon Your Ticket To Work (Tikè Ou Pou Travay) 

(Piblikasyon Nimewo 05-10061).
Social Security Administration

SSA Publication No. 05-10029-HC

Disability Benefits (Haitian-Creole)

June 2012